**Neked MUNKA, Nekem Álom! program**

Neked MUNKA, nekem ÁLOM! program egy új kezdeményezés Magyarországon, amely lehetőséget ad fogyatékos és megváltozott munkaképességű emberek és munkáltatók kötetlen találkozására egy nyílt nap keretében. A programot a Salva Vita Alapítvány 2015-ben szervezte meg először Budapesten, 2016-ban 5 vidéki szervezet csatlakozása révén, hat helyen vált elérhetővé az országban.  2017-ben a program mind a 19 megyében megszervezésre kerül, így országossá válik.

E speciális napon a programra jelentkező fogyatékos emberek eltölthettek egy napot egy számukra érdekes, általuk választott munkahelyen, munkakörben, egy napra kipróbálhatják álmaik munkáját. A programba bekapcsolódó munkáltatónál egy házigazda fogadja a fogyatékos résztvevőt, az ő munkanapját követheti nyomon a jelentkező.

A Neked MUNKA, nekem ÁLOM! Napon nem hagyjuk magukra a résztvevőket, tapasztalt mentorok kísérik a munkahelyekre a jelentkezőket, és támogatják a helyszínen a folyamatot. A program minden résztvevőjét előzetesen is felkészítjük a nagy találkozásra. A munkahelyeket, munkaköröket a bevont fogyatékos, vagy megváltozott munkaképességű emberek igényei, ötletei alapján választjuk ki, így garantálva, hogy mindenki tényleg olyan helyen próbálhassa ki magát, ami őt érdekli. A résztvevő munkáltatóknál egy „belső mentor” lesz a házigazdája az érkező látogatónak.

Idén a Civil Érték Egyesület Pest megyében segíti a fogyatékos emberek és a munkáltatók találkozását.

A „Neked MUNKA, nekem ÁLOM!” program médianyilvánosság mellett zajlik, melyben számítunk a résztvevők együttműködésére is. A kampány célja, hogy a fogyatékossággal élő és megváltozott munkaképességű személyek társadalmi el- és befogadását elősegítsük.

A programra bármely fogyatékossággal élő, vagy megváltozott munkaképességű személy jelentkezhet Pest megyéből, függetlenül attól, hogy álláskereső, inaktív, vagy munkaviszonyban áll.

Jelentkezni elektronikus úton, telefonon /06 (29) 321-876/, vagy személyesen lehet. A jelentkezők közül 11 személy kerül kiválasztásra megyénként a programban való részvételre.

E-mail címünk, ahová a jelentkezéseket várjuk: lipcsei.edit@civilkozpont.hu

A programot az Emberi Erőforrások Minisztériuma és a Fogyatékos Személyek Esélyegyenlőségéért Közhasznú Nonprofit Kft. támogatja. A pályázat kódszáma FOF2016/14. Szerződésszám: 1894/3/2016